**EELNÕU 2024/300-1**

 **KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon | JK |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu |  |

**VILJANDI LINNAVOLIKOGU**

**OTSUS**

19. detsember 2024   nr

**Seisukoht haridusleppe allkirjastamise küsimuses**

Viljandi linn tunnustab haridusleppe algatust ja läbirääkimistes osalenuid ning nendib, et tehtud on tänuväärset tööd. Antud teemaga tuleb kindlasti edasi liikuda. Hetke seisuga on Viljandi linnal mitmed leppes sätestatud punktid täidetud, kuid ees ootavatel aastatel on palju teadmatust. Kohalikud omavalitsused vajavad selgeid finantsgarantiisid haridusleppe rakendamiseks. Riik peab võtma kohustuse eraldada vastavalt ka täiendavad vahendid. On ebaselge, millistest vahenditest lisandunud kohustusi finantseeritakse ning hariduslepe ei paku selles osas selgust. Seetõttu otsustab Viljandi linn haridusleppe käesoleva versiooni jätta allkirjastamata.

Kohaliku omavalitsuse korralduse seaduse  § 22 lõike 1 punkti  37,  põhikooli- ja gümnaasiumiseaduse  § 7 lõigete 1, 2, 4 ja § 71 lõigete 1 ja 2 alusel Viljandi Linnavolikogu

**o t s u s t a b:**

1. Volitada/mitte volitada Viljandi linnapead allkirjastama hariduslepet koos kõigi selle toiminguga seotud tegevustega.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tartuhk.menetlus@kohus.ee või Veski 32, 50409 Tartu.

3. Otsus jõustub teatavakstegemisest.

(allkirjastatud digitaalselt)

Helmen Kütt

linnavolikogu esimees

**Koostaja(d):**  Tiivi Tiido

**Esitatud:** 2.12.2024

**Esitaja:** Viljandi Linnavalitsus **Ettekandja:**  Are Tints

**Lk arv:**  5

**Hääletamine:** poolthäälteenamus

Seletuskiri

**Seisukoht haridusleppe allkirjastamise küsimuses**

Haridus- ja Teadusministeerium tegi veebruaris 2024 ettepaneku alustada üldhariduskoolide õpetajate töötasu ja töötingimuste teemal läbirääkimisi omavalitsuste, erakooli pidajate, õpetajate esindusorganisatsioonide ning ministeeriumi vahel. Läbirääkimiste eesmärk on sõlmida kokkulepped õpetajatöö väärtustamiseks ning järelkasvu tagamiseks Eesti ühiskonnas. Esimene kohtumine toimus 19.02.2024. Algselt planeeriti, et toimub neli kohtumist, kus käsitletakse õpetajate töö- ja palgakorralduse, karjäärimudeli, hariduse rahastamise ja haridusvõrgu teemasid. Üsna pea selgus, et rahastamismudeli muutusteks ei olda valmis ning see teema tõsteti haridusleppe protsessist välja. Sama tehti ka koolivõrgu teemaga. Seega jäi edasise arutelu teemaks õpetaja töö- ja palgakorraldus ning karjäärimudel. Kohtumisi toimus rohkem kui neli ja lõpliku tekstini jõuti alles septembri lõpus.

9. oktoobril edastas Haridus- ja Teadusministeerium haridusleppe lõpliku versiooni otsustuskogudes allkirjastamise otsustamiseks (Lisa 1). Haridusleppele soovitakse kohalike omavalitsuste heakskiitu detsembri alguseks.

Haridusleppe punkt 2 käsitleb õpetajate karjäärimudelit. Selles osas on riik juba ette valmistamas erinevaid seadusemuudatusi, sh PGS-i muudatused. See süsteem rakendatakse ka ilma haridusleppeta, aga haridusleppe punktiga 2.5 annab riik KOVile signaali täiendavate vahendite planeerimise osas. Hetkel need summad ei kajastu 2025. a riigieelarves ega riigi eelarvestrateegias kuni 2028. a, aga seda pole haridus- ja teadusministri sõnul veel olnud võimalik sinna sisse viia.

Haridusleppe 3. punkt kajastab õpetajate tööaega ja töötingimusi. Punktis 3.3 öeldakse: Võtame eesmärgiks, et täistööajaga (35 tundi nädalas) töötava õpetaja nädalas antavate õppetundide soovituslikuks mahuks loetakse üldjuhul 21, aga mitte rohkem kui 24 arvestusliku pikkusega õppetundi (45 minutit). Kui õpetaja annab oma vabal tahtel (nõudval soovil) rohkem kui 21 tundi, siis saab ta selle eest täiendavat tasu (aga mitte 1,5-kordset töötasu). Täiendavaid ainetunde ei loeta ületunnitööks, vaid see on kokkulepe õpetaja ja direktori vahel, millised ülesanded kuuluvad iga õpetaja täistööaja sisse. Lähtuvalt antavate tundide arvust on ka täistööajaga õpetajate töötasu erinev. Seega on see punkt Viljandi linnas üldjuhul õpetajatele tagatud.

Rahalist mõju eelarvele sellel muudatusel ei ole. Kõik ainetunnid, mis on üle 21 kontakttunni nädalas ühel õpetajal, makstakse ka täna täiendavalt kinni. Siis jaguneb saadav tasu lihtsalt rohkemate õpetajate vahel. Kindlasti on üks põhjustest, miks see täna nii on, õpetajate puudus. Mõni kool otsib näiteks juba aasta algusest saadik eesti keele ja kirjanduse õpetajat ja pole siiani leitud. Olemasolevatel õpetajatel on seni, kui leitakse õpetaja, oluliselt rohkem kontakttunde nädalas.

Haridusleppe punkt 3.8 sätestab, et kui põhikooli klassis või rühmas on erandkorras rohkem kui 26 õpilast, tagab kool teise õpetaja või abiõpetaja olemasolu või vähendab õpetaja õppetundide arvu.

Viljandi linna kõikides koolides on tööl abiõpetajad –  Jakobsoni Koolis 5, Kaare Koolis 5, Kesklinna Koolis 6 ja Paalalinna Koolis 3 ametikohta. Nad ei tööta hetkel statsionaarselt eelpool nimetatud õpilaste arvuga klasside juures, vaid panustavad vajaduspõhiselt. Samas on võimalik nende tööd ka vajadusel ümber korraldada.

Üle 26 õpilase on sellel õppeaastal Viljandi linna põhikoolides kokku 7 klassikomplekt (v.a. Kaare Kool, kus on toe põhiselt avatud klassid ja lähtutud soovituste põhjal antud klassikomplektide piirmääradest). See arv võib pidevalt muutuda, tulenevalt sellest, kui palju ja mis hetkel õpilaste kolimise tõttu või muudel põhjustel esitavad sooviavalduse asuda Viljandi linna kooli õppima. Seda on keeruline ette ennustada. Samuti või õppeaasta kestel ka mõni õpilane lahkuda mujale. Paraku ei ole võimalik õppeaasta kestel võimalik ka uut täiendavat klassi avada.

Enam analüüsi vajab haridusleppe punkt 3.7 mis sätestab, et tagamaks õppekava täitmiseks piisavalt ametikohti ja tugispetsialistide teenuse kättesaadavust on kooli pidaja kohustatud pidama koolijuhiga koolitöötajate koosseisu läbirääkimisi ja kehtestama koolide õppekava täitmiseks õiglase ja koolide vajadustega arvestava eelarvestamise mudeli. Milline on igal õppeaastal piisav arv ametikohti, mis on kaetud piisava eelarvelise kattega. Ja kas sellisel juhul, kui arvestada kõikide kuludega s.h. koolitöötajate arvu suurendamise ja konkurentsivõimelise töötasu planeerimisega, on võimalik tagada ka haridusleppe punkt 4.2, on keeruline prognoosida.

Haridusleppe punkt 4.2 ütleb, et kooli pidaja püüdleb selle poole, et suunata jooksvatest üldhariduskuludest vähemalt 60% õpetajate palgafondi. Siin on mõeldud protsenti ilma amortisatsiooni ja investeerimiskomponendita. Viljandi linnas oli vastav näitaja Haridus- ja Teadusministeeriumi andmete põhjal 2023. aastal 61,7   (vt lisa 2).

Õpetajate ametiühing ning Haridus- ja Teadusministeerium räägivad iga-aastaselt läbi õpetaja palga alammääras ning riik eraldab õpetaja palgatoetuse (alammäär + diferentseerimisfondi lisa, 2024. aastal 1820 + 20%) koolide pidajatele ehk kohalikele omavalitsustele ja erakoolidele. Pidaja roll on selle kasutamisel planeerida õpetajate ja teiste kooli töötajate ametikohti vastavalt reaalsete tööülesannete katmiseks ning panustada vajadusel lisaraha. Õpetajate palgamudeli rakendamisel on antud suur autonoomia ja vastutus koolipidaja ja koolijuhi tasandile. Riigi poolt koolipidajatele eraldatav palgafondi diferentseerimiskomponendi eesmärk on kujundada õpetajate tööülesannete jaotuse põhised ametikohad.

Lisa 3 annab ülevaate õpetajate keskmistest palkadest Eesti 2022 ja 2023 aasta lõikes.

Õpetaja üldtööaeg on 35 tundi nädalas ning selle sisse kuuluvad kõik põhikooli- ja gümnaasiumiseaduses ja riiklikes õppekavades seatud ülesanded, mida peab kooli õppe- ja kasvatustöö korraldus hõlmama. Riik eraldab koolipidajale õpetaja palgatoetust lähtuvalt õpilaste ja õpetajate suhtarvust. Õpilase ja õpetaja suhtarv 15 (selgitus järgneb) ehk koefitsient 1,0 kehtib vaid Tallinna linnale, Viimsi vallale, Harku vallale, Rae vallale, Viljandi linnale, Saku vallale ja Võru linnale. Ülejäänud omavalitsusi diferentseeritakse vastavate koefitsiendiga, mille tulemusel muutub suhtarv väiksemaks. Küsimusele, miks sellised koefitsiendid täna jätkuvalt rakenduvad, on olnud vastuseks, et see on hetkel kehtiv rahastusmudel ja kui seda muudetakse, siis vaadatakse üle ka see osa.

Riiklik rahastamismudel lähtub sellest, et õpetajal on 21 kontakttundi nädalas ja 24 õpilast klassis. Riiklikult arvestatakse, et põhikoolis õpetatakse võõrkeeli alates kolmandast klassist ning tööõpetust ja liikumisõpetust alates teisest kooliastmest rühmades. Kui rühmades õpetamist tehakse suuremas mahus, siis peab seda tegema KOV-i enda vahendite arvelt.

Riiklikult arvutatakse välja, mitu õpetaja ametikohta on vaja põhikoolis riikliku õppekava õpetamiseks. Seda iseloomustab Lisas 4 toodud tabel 2.

Õpetaja tööjõukuluks arvestatakse riiklik kehtestatud töötasu alammäär + 20% ehk 2024. aastal oli see 1820 + 20% = 2184 eurot. Õpetaja aastane töötasukulu on seega 35 066 eurot (2184 eurot × 12 kuud × 33,8% maksud). Kuna eelnevalt on välja arvutatud, et iga 15 õpilase jaoks on vaja 1 ametikoht, et tagada riikliku õppekava õpetamine, siis saabki nüüd arvutada õpilase n-ö pearaha õpetaja tööjõukulu katmiseks, s.o 35 066 ÷ 15 = 2338 eurot. Arvutuskäiku iseloomustab lisas 3 toodud tabel 3.

Kui õpilasele on määratud tõhustatud või eritugi, siis on tema pearaha õpetaja tööjõukulude katmiseks suurem. Tõhustatud toe puhul korrutatakse pearaha kahega ja eritoe puhul neljaga ehk KOV saab tõhustatud toega lapse pealt pearaha tööjõukulude toetuseks 4676 eurot ja eritoega lapse pealt 9352 eurot.

Lisaks makstakse riigi poolt tõhustatud ja eritoe laste jaoks tegevuskulutoetust, aga see ei ole töötasu kontekstis hetkel oluline.

Gümnaasiumi tööjõukulude toetus arvutatakse valemiga õpilaste arv × õpilaspõhine pearaha × koefitsient (koefitsient sõltub õpilaste arvust: gümnaasiumiastmes vähem kui 400 õpilast on 1,12; gümnaasiumiastmes on 400 kuni 500 õpilast 1,06; gümnaasiumiastmes on enam kui 500 õpilast 1,0).

2024. aastal eraldas riik Viljandi linnale õpetajate tööjõukulude toetuseks kokku 6 158 572 eurot, millest 5 473 398 eurot põhikooliõpilaste pealt (2054 õpilast), 685 174 eurot gümnaasiumi õpilaste pealt (342 õpilast, Täiskasvanute Gümnaasium). Eraldatud summast  420 840 eurot  makstakse tõhustatud toe õpilaste pealt (90 õpilast) ja 617 232 eurot eritoe õpilaste pealt (66 õpilast). Viimased kaks gruppi õpivad põhikooliastmes. Gümnaasiumis on meil toega õpilasi märgitud 1 märgitud. Rahastuse aluseks oli õpilaste arv seisuga 10.11.2023. Hilisemad õpilaste arvu või fikseeritud toe vajaduse lisandumine rahastust ei muuda. Ja seda terve kalendriaasta vältel.

2023. aastal oli õpetajate tööjõukulude toetuse suurus 5 719 432 eurot.

Üldhariduse kulutused Viljandi linna 2023. aasta eelarves olid kokku 9 967 556  eurot, millest põhitegevuse kulud moodustasid 9 929 216 eurot ja investeeringute kulud 38 340 eurot.

Tunnustame haridusleppe algatust ja läbirääkimistes osalenuid ning nendime, et tehtud on tänuväärset tööd. Antud teemaga tuleb kindlasti edasi liikuda. Hetkel on haridusleppe tekst liiga üldine ja mitte piisavalt sisutihe koos teadmatusega tulevaste aastate rahastusest. Viljandi linna poolt vaadatuna on keeruline anda lubadust täita kõiki leppega seatud eesmärke ilma riigi poolse täiendava rahalise toeta. Hetke seisuga on küll enamus punkte täidetud, kuid ees ootavatel aastatel on palju teadmatust. Muuhulgas on leppega sihiks seatud õpetajate palganõue 60%se osakaalu kohta hariduskuludest on 2023.a. seisuga täidetud. Samas võib edaspidi selle osakaal muutuda, sest panustame lisaks palgakuludele eelnevalt välja toodud punktidesse ja kaasaegsete õppetingimuste loomisesse (tugisüsteemid, koolituskulud, õppevahendid, võimalikud muud kulud õppetegevuse läbiviimiseks jm). Samuti vajab enam selgitust antud sõnastuses leppe peaeesmärk:

/…/

Haridusleppe sõlmimise eesmärk on anda üldhariduse õpetajatele kogu ametit läbiv kindlus karjäärivõimaluste, töötasu ja -koormuse suhtes, vältides samas riiklikku ülereguleerimist ning säilitades võimalikult palju Eesti haridusele seni edu toonud paindlikkust ning kooli pidajate ja -juhtide autonoomiat.

 /…/

Kehtiv seadusandlus võimaldab kohalikul omavalitsusel rakendada haridusleppes toodud põhimõtteid, mistõttu ei ole otstarbekas sõlmida eraldi dubleerivaid kokkuleppeid juba õigusaktides sätestatud nõuete osas.

(allkirjastatud digitaalselt)

Tiivi Tiido

haridus- ja kultuuriameti juhataja